కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
‘సర్కార్’ భారీ విడుదల.. ‘సవ్యసాచి’ సేఫేనా?
దీపావళి కానుకగా అక్కినేని నాగచైతన్య సినిమా ‘సవ్యసాచి’ నవంబర్ 2న ప్రేక్షకుల ముందుకు వస్తుండగా.. దళపతి విజయ్ చిత్రం ‘సర్కార్’ నవంబర్ 6న విడుదలవుతోంది.
Samayam Telugu | Updated:
Oct 28, 2018, 06:31PM IST
‘సర్కార్’ భారీ విడుదల.. ‘సవ్యసాచి’ సేఫేనా?
దళపతి విజయ్‌ సినిమా వస్తుందంటే తమిళనాట భారీ అంచనాలుంటాయి. సినిమా విడుదలకు ముందే థియేటర్ల సంఖ్య, వసూళ్లు, రికార్డుల గురించి చర్చ జరుగుతుంది. సినిమా హిట్టయిందంటే వసూళ్ల వర్షమే. ఆయన గత చిత్రాలు ‘తుపాకి’, ‘కత్తి’, ‘తేరి’, ‘మెర్సల్’ ఇదే విషయాన్ని నిరూపించాయి. అయితే, ఈ తమిళ హీరోకి తెలుగులో పెద్దగా ఆదరణలేదనే చెప్పాలి. తమిళంలో ఈయనకన్నా పాపులారిటీ తక్కువగా ఉన్న సూర్య, విశాల్, కార్తీల సినిమాలకే తెలుగులో ఆదరణ ఎక్కువగా లభిస్తోంది. అయితే, ‘తుపాకి’ సినిమా నుంచి విజయ్ కూడా తెలుగులో పుంజుకున్నారు.
కిందటేడాది వివాదాలకు కారణమైన ‘మెర్సల్’ చిత్రం తెలుగులోనూ విడుదలైంది. ఈ చిత్రం తెలుగు ప్రేక్షకులను ఆకట్టుకోవడంతో ఆయన తాజా చిత్రం ‘సర్కార్’ను తెలుగులో అనువాదం చేసి విడుదల చేస్తున్నారు. ఈ చిత్రానికి ఎ.ఆర్.మురుగదాస్ దర్శకుడు కావడంతో తెలుగు ప్రేక్షకులు కూడా ఈ చిత్రం కోసం ఆసక్తిగా ఎదురుచూస్తున్నారు. అంతేకాకుండా ‘మహానటి’ సినిమాతో తెలుగు ప్రేక్షకులకు బాగా దగ్గరైన కీర్తి సరేష్ ఈ చిత్రంలో హీరోయిన్‌గా నటించింది. ఎ.ఆర్.రెహమాన్ సంగీతం అందించారు. సన్ పిక్చర్స్ సంస్థ నిర్మించింది. ఇంత మంచి క్రేజీ కాంబినేషన్ కావడంతో తెలుగు ప్రేక్షకులను కూడా ఈ చిత్రం ఆకట్టుకుంటుందని విశ్లేషకులు బలంగా నమ్ముతున్నారు.
దీపావళి కానుకగా నవంబర్ 6న ప్రేక్షకుల ముందుకు వస్తోన్న ఈ భారీ చిత్రాన్ని రెండు తెలుగు రాష్ట్రాల్లో ఏకంగా 750 థియేటర్లలో విడుదల చేస్తున్నారు. ఇప్పటి వరకు విజయ్ ఏ సినిమా తెలుగు రాష్ట్రాల్లో ఇన్ని థియేటర్లలో విడుదల కాలేదు. ఇటీవల మణిరత్నం ‘నవాబ్’ చిత్రాన్ని విడుదల చేసిన అశోక్ వల్లభనేని.. ఇప్పుడు ‘సర్కార్’ తెలుగు హక్కులను కూడా సొంతం చేసుకున్నారు. ఇదిలా ఉంటే, దీపావళి సందర్భంగా వస్తోన్న నాగచైతన్య ‘సవ్యసాచి’కి ‘సర్కార్’ గట్టిపోటీనిస్తుందని విశ్లేషకులు అంటున్నారు. వాస్తవానికి తెలుగులో విజయ్ కన్నా నాగచైతన్య చిత్రానికే ఎక్కవ క్రేజ్ ఉంటుంది. కానీ, పొరపాటున ‘సవ్యసాచి’ ఏమైనా తేడా కొట్టి.. ‘సర్కార్’ బాగుంటే కనుక ఇబ్బందే.
‘సవ్యసాచి’ నవంబర్ 2న విడుదలవుతోంది. ఆ తరవాత నాలుగు రోజులకే ‘సర్కార్’ థియేటర్లలోకి వస్తోంది. ఈ చిత్రాన్ని ఏకంగా 750 థియేటర్లలో విడుదల చేస్తుండటంతో ఆ ప్రభావం ‘సవ్యసాచి’ కలెక్షన్ల మీద పడుతుందనే అనుమానం కలుగుతోంది. ఒకవేళ ‘సవ్యసాచి’ హిట్టయితే వసూళ్లకు డోకా ఉండదు. అలా కాని పక్షంలో నాగచైతన్య సినిమాకు కష్టాలు తప్పవు. ఈ ఏడాది వచ్చిన ‘శైలజారెడ్డి అల్లుడు’ చిత్రం అక్కినేని అభిమానులను తీవ్రంగా నిరాశపరిచింది. దీంతో వారు ‘సవ్యసాచి’పైనే నమ్మకాలు పెట్టుకున్నారు. ‘కార్తికేయ’, ‘ప్రేమమ్’ వంటి మంచి చిత్రాలను తెరకెక్కించిన చందూ మొండేటి ఈ సినిమాకు దర్శకత్వం వహించడం, మైత్రి మూవీస్ సంస్థ నిర్మించడంతో కచ్చితంగా బాగుంటుందని నాగచైతన్య అభిమానులు ఆశాభావంతో ఉన్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.